
Gwnewch argymhellion ynghylch sut gallech chi wella’ch arfer eich hun yng ngoleuni hyn, a chrëwch boster digidol i ddangos sut byddech yn defnyddio’r holl wybodaeth hyn i ddatblygu elfennau amgylchedd dysgu effeithiol.’
	Nifer o eiriau (neu’r cyfwerth): 
	6

	Dyddiad cyflwyno:
	17/10/18
	Dyddiad dychwelyd marciau dros dro ac adborth ysgrifenedig: 
	14/11/18

	Dull cyflwyno: 

Cyflwyniad 
  Braint oedd cael ymweld ag ysgol yn Ne Orllewin Cymru er mwyn gosod trosolwg gweladwy ar agweddau penodol o’r modiwl (POP). Bwriad yr arsylwad yw ffocysu ar fy nigwyddiad dysgu penodol sef ‘Dysgu trwy chwarae,’ byddaf yn gwneud hyn drwy ystyri’r materion moesegol. Bwriadaf adfyfyrio nawr, ar yr hyn a ddigwyddodd ac edrych ar fy nigwyddiad penodedig yng ngoleuni damcaniaethau dysgu ac addysgu. Gyda hyn oll yn gyd-destun byddaf yna yn dwyn i gof argymhellion ar sut i wella arfer fy hun ac yna’n defnyddio amryw o egwyddorion addysgol i benderfynu ar yr amgylchedd dysgu delfrydol.
   Byddaf yn cadw enw’r ysgol, enw’r athrawes ac enwau’r plant yn gyfrinachol, hyn yn cyd-fynd â dogfen BERA (2018). Cyfeiriaf at y plant drwy ddefnydd o lythrennau, plentyn A, plentyn B a phlentyn C. Ni chawsom rhyddid i dynnu lluniau o’r plant gan ei fod dal yn gynnar iawn yn y flwyddyn a’r athrawon heb gael caniatâd rhieni. Fodd bynnag, roedd yr athrawon a’r plant yn hapus o’n presenoldeb yn ystod y wers a ninnau wedi darllen Polisi Dysgu ac Addysgu’r ysgol er mwyn sicrhau ein bod yn cyfateb i’r disgwyliadau.
   Adnabyddir yr ysgol fel un gydol oes, un teulu mawr o blant 3 oed i ddisgyblion 19 oed. Sefydlwyd yr ysgol nôl yn 2012 a bellach yn darparu gofal fugeiliol ac ethos deuluol. Yn ôl adroddiad Estyn (2017) 41% sy’n siarad y Gymraeg o fewn y cartref ond mae 90% o’r disgyblion yn rhugl yn yr iaith. Nodir fod 8% o’r disgyblion yn gymwys i ginio ysgol am ddim a 9% o’r disgyblion ar gofrestr angenion dysgu ychwanegol. 

Rhan 1: Arsylwi
   Cyn dechrau ar y gwaith arsylwi bues yn ymchwilio i’r dull gorau o gadw cofnodion. Fe benderfynais ddilyn y llwybr ymarferol ac arsylwi ar y digwyddiad dysgu drwy ymuno yn y gweithgaredd. Cefais gyfle i gwestiynu’r plant a gwerthfawrogi eu hymatebion. Yn dilyn y gwaith arsylwi es ati i wneud nodiadau. 
   Cychwynnaf yr arsylwad drwy roi trosolwg bras. Arsylwais ar ddosbarth blwyddyn dau, dosbarth yn cynnwys 27 o blant ag un athrawes ac un cynorthwyydd. Dosbarthwyd y plant yn ôl gallu i pum bwrdd gwahanol. Teimlir ethos gweithgar a chyfeillgar yn ystod yr arsylwad ac roedd lles y plant yn amlwg yn cael lle blaenllaw. Dengys yr arddangosfeydd bod llais y plentyn yn ganolbwynt i’r dysgu a throchi iaith yn rhan allweddol o’r dysgu a’r addysgu wrth arddangos patrymau brawddegau, termau clodfori a nodweddion ieithyddol megis idiomau a chymariaethau. 
   Cyfeiriwyd fod yr ysgol yn un arloesol, a heb os nac oni bai adlewyrchir hyn yn gryf o fewn y dosbarth. Cynlluniwyd y gwersi yn ôl y pedwar diben ac wrth ystyried fod creadigrwydd yn elfen dylai gylchdroi rhwng y pedwar rhaid canmol yr amgylchedd dysgu. Llwyddwyd i greu gofod sy’n annog y plant i fynd amdani a chreu chwant i fod eisiau dysgu. Roedd ganddynt ryddid i weithio tu fewn a thu allan â chorneli gwahanol yn ennyn chwilfrydedd i ddysgu’n greadigol. Yng ngeiriau Fredrich Froebel, (1782-1852) “individuals were born creative” (Gray and Macblain, 2015: 34) ac mae’n rhaid i ni fel athrawon ddatblygu ac annog y sgil hwn.
    Nodaf mai parhad o’r wers wyddoniaeth flaenorol oedd yr arsylwad lle ffocysir y wers ar organau’r corff. Yn dilyn cyflwyniad byr yn cyflwyno amcan y wers fe benderfynodd yr athrawes luniadu wrth ail-ymweld gyda chân yr organau. Penodwyd plentyn i wisgo ffedog yr organnau er mwyn gosod elfen weledol i’r gweithgaredd. Roedd y plant yn perchnogi’r dysgu ond roedd yna le i’r athrawes ymyrryd pan oedd gofyn iddi. Ar ôl sesiwn cyflym o adfyfyrio fe gynlluniwyd fod y plant yn gadael y carped ac yn parhau ar waith er mwyn sicrhau iddynt gyflawni pob tasg. Roedd hyn yn hybu bwriad y Cyfnod Sylfaen sef i feithrin unigolion annibynnol a hefyd yn cyfateb i ddiben cyntaf Donaldson, sef annog dysgwyr uchelgeisiol a galluog (2015).
    Arsylwais yr ardal chwarae rôl, y gweithgaredd hwn yn cyfoethogi gwybodaeth pwnc y plant drwy chwarae, sef un o ddarpariaethau parhaus y dosbarth. Lleolwyd yr ardal chwarae rôl yn yr ardal allanol, yn y sied. Trefnwyd bod pedwar plentyn yn gallu chwarae ar y tro. Er mwyn cyfateb amcanion y wers, cynlluniwyd y sied i fod yn feddygfa leol. Darparwyd gwisgoedd ac offer perthnasol: llyfr nodiadau, beiro, ffôn, gwely, thermomedr plastig, stethosgop, siswrn plastig, offeryn plastig i’r glust, gŵn i’r claf a chot doctor. Gosodwyd yr arwyddion ‘ar gau’ ac ‘ar agor’, yr oriau gwaith, a rhif cyswllt uwch y feddygfa. Nodaf mai bwriad rhain oll yw ffurfio’r amgylchedd sbardunol sy’n sicrhau cyfleoedd i’r plant gyfoethogi ei dysgu drwy chwarae. 
  Penderfynais arsylwi’r ardal chwarae rôl gan ei fod yn chwarae rhan allweddol yn egwyddorion y Cyfnod Sylfaen ac o ystyried fod y cwricwlwm newydd ar draed dylid trafod agweddau sy’n hybu syniadau a damcaniaethau Donaldson. Pwysleisiaf fod dysgu trwy chwarae yn rhan gref o hyn wrth ateb gofynion y 4 diben. Dywed Donaldson (2015) yn ei ddiben cyntaf bod angen dysgwyr uchelgeisiol a galluog. Yng nghyd-destun y feddygfa, maent yn medru defnyddio rhif mewn amryw o wahanol sefyllfaoedd, hyn drwy gyflwyno rhif drwy’r oriau gwaith a thrwy’r rhifau cyswllt. Atebodd Plentyn A y ffôn gan ddychmygu ei fod yn hanner awr wedi pedwar, aeth ati felly i ddefnyddio gwybodaeth rhif i egluro fod y feddygfa yn cau am bedwar ac ni ellir gwenud apwyntiadau tan 9 o’r gloch yfory. Cyflwynwyd rhif hefyd mewn modd galluog drwy ddefnyddio’r thermomedr er mwyn mesur tymheredd y claf. Roedd un yn darllen y mesuriad ac aelod arall o’r grŵp yn cofnodi’r darlleniad. 
   Ail ddiben Donaldson (2015) yw bod angen i bob plentyn fod yn gyfranwyr mentrus a chreadigol, gwneir hyn drwy osod ei hunain mewn gwahanol sefyllfaoedd o fewn realiti’r byd, naill a’i wrth chwarae rôl y doctor, y claf neu’r ysgrifennydd. Nodaf fod chwarae rôl hefyd yn annog dinasyddion egwyddorol a gwybodus, sef trydydd diben Donaldson (2015), wrth baratoi’r plant ar gyfer profiadau bywyd. Anogwyd iddynt gyflwyno ei dealltwriaeth am y byd.
   Dengys y plant eu bod yn unigolion iach a hyderus yn ei chwarae, hyn yn ateb diben olaf Donaldon (2015). Daeth Plentyn A i’r feddygfa gan fod ganddi ben glin poenus, argymhellodd Plentyn B ei bod yn gwneud ymarfer corff ysgafn, yn cerdded yn aml er mwyn ymarfer y cyhyrau. Heb gymorth roedd Plentyn B wedi dadansoddi’r wybodaeth a fewnolwyd i’w gof gweithredol yn ystod y wers a’i ddefnyddio yn y chwarae. Adlewyrchir hyn y dull o sgaffoldio yn ogystal ag ateb y bedwerydd diben..
   Dengys felly fod yna dystiolaeth gadarn yn cefnogi pwysigrwydd ardal chwarae rôl o fewn y Cyfnod Sylfaen, yn bwysig o fewn y cwricwlwm presennol ac yn hanfodol hefyd yng nghyffro’r cwricwlwm newydd. Wrth edrych i’r dyfodol pa ddigwyddiad dysgu sy’n fwy pwrpasol i’w arsylwi felly na’r elfen o ddysgu trwy chwarae. 
    Roedd y ffôn yn rhan hanfodol o’r chwarae dychmygol. Atebwyd y ffôn mewn ffordd aeddfed a chydwybodol gan ddefnyddio iaith briodol. Amlygwyd i’r athrawes fod wrthi yn bwydo’r iaith a throchi’r plant gyda phatrymau brawddegau perthnasol. Roeddent yn dysgu wrth ei gilydd, yn gwrando ar batrymau ieithyddol ei gilydd ac yn cynnig awgrymiadau. Atebodd Plentyn A y ffôn gan ofyn “Pa amser hoffech chi ddod i weld y doctor?.” Fodd bynnag, awgrymodd Plentyn B mai “Faint o’r gloch hoffech chi ddod i weld y doctor?” yw’r patrwm orau ar gyfer y frawddeg hon. 
     Roedd y plant felly yn cael cyfle i fod yn athrawon i’w gilydd o fewn y chwarae, strategaeth bwysig wrth ystyried safbwynt John Hattie (Hattie, 2014). Dyma hefyd enghraifft o luniadaeth gymdeithasol, ac yn ôl Vygotsky mae’r elfen gymdeithasol hon yn angenrheidiol (Pound, 2014). O safbwynt Fframwaith y Cyfnod Sylfaen mae’r weithred o gyfathrebu dros y ffôn yn gorfodi’r plant i  “addasu ei ffordd o siarad i fodloni gofynion y gynulleidfa, gan amrywio eu defnydd o eifa a lefel y manylder” (APADGOS, 2008: 47), sgil sy’n cyfateb i ofynion deilliant 6. 
    Tystiwyd fod y llafar yn ei le a thrwy’r chwarae roedd hefyd modd arsylwi ar sgiliau ysgrifennu’r plant. Roedd Plentyn C  yn defnyddio’r llyfr nodiadau i gofnodi’r apwyntiadau, yn nodi enw’r claf a’r salwch. Adeiladwyd y geiriau’n ffonetig, hyn yn dyst iddynt ddilyn rhaglenni strwythiedig megis tric a chlic. Roedd y sillafu’n safonol a’r llawysgrifen yn daclus ac yn ddealladwy, hyn eto yn cyfateb ag amcanion deilliant 6 y Cyfnod Sylfaen (APADGOS, 2008). 
  Yn ôl Fframwaith y Cyfnod Sylfaen ‘mae chwarae sydd wedi’i gynllunio’n dda yn helpu plant i feddwl a gwneud synnwyr o’r byd o’u cwmpas’ (APADGOS, 2008: 5). Dengys y gweithgaredd fod rhai plant yn defnyddio profiadau personol i wneud synnwyr o’r byd tra bod eraill yn cyfeirio at ffuglen. Daeth Plentyn A i’r feddygfa yn dioddef o ben tost. Es ati i holi pam iddo ddewis pen tost fel salwch ac eglurodd fod ei frawd yn absennol o’r ysgol yn dioddef. Dyma enghraifft felly o blentyn yn defnyddio profiad personol i ddysgu trwy chwarae. Fodd bynnag fe gyrhaeddodd Plentyn B y feddygfa yn hercian, eglurodd ei fod yn cofio Wilma yn torri ei choes yn y llyfr ‘Mynd i’r Ysbyty’. Dengys yr arsylwad felly fod plant yn cyfeirio at wahanol strategaethau dysgu yn ei chwarae, hyn yn dibynnu ar y plentyn, agwedd bwriadaf fanylu’n fanylach yn ail ran yr arsylwad. 
   Wrth adfyfyrio’n ôl ar yr arsylwad, teimlaf fod y feddygfa yn agor amryw o ddrysau ac yn sbarduno’r plant, yn ennyn sgiliau megis cyfathrebu, gyd-weithio, llythrennedd a rhifedd ac yn gorfodi’r plant i ddysgu mewn modd creadigol. Fodd bynnag, yn rhan nesaf y traethawd bwriadaf edrych ar y digwyddiad dysgu yng ngoleuni damcaniaethwyr ac ystyried gwella arfer fy hun. Wrth adfyfyrio’n ôl ar fy null o arsylwi, teimlaf y dylwn fod wedi gwneud nodiadau tra yng nghwmni’r plant er mwyn sicrhau fy mod yn cofio pob manylder o’r digwyddiad.

Rhan 2: Cysylltu 
    Amlygwyd bod dysgu trwy chwarae yn strategaeth dysgu ddadleuol ym mhlith y damcaniaethwyr, rhai o’r enwau mawr dylid eu hystyried yw Froebel, Piaget, Vygotsky, Montessori, McMillan, Isaacs a Bruner. Fodd bynnag, heb y strategaeth hon yn ein dosbarthiadau cyhoedda adroddiad Estyn (2015) fod yna dueddiad i’r dysgu a’r addysgu o fewn y Cyfnod Sylfaen droi’n rhy ffurfiol yn rhy gyflym.
   Nodwyd Fframwaith y Cyfnod Sylfaen mai cynllunio graenus yw’r angen mwyaf er mwyn sicrhau sylfaen buddiol i’r chwarae (APADGOS, 2008). Wrth gynllunio’n drwyadl gellir sicrhau bod y plant yn cael y profiadau a’r cyfleoedd dysgu gorau allan o’r chwarae. Fodd bynnag dywed Pound (2014) bod gormodedd o gynllunio ac arweinyddiaeth yn dinistrio’r chwarae ac yn atal y syniad o berchnogaeth. Roedd y rhyddid yn ystod gweithgaredd chwarae rôl y feddygfa yn galluogi’r plant i fynd a’r chwarae i unrhyw gyfeiriad oeddent yn mynnu, hynny o fewn thema’r wers. Roedd hyn felly yn ateb gofynion Fframwaith y Cyfnod Sylfaen, wrth i’r cynllunio sicrhau darpariaeth dda o ofod ac adnoddau heb fynd i ben arall y sbectrwm ac amharu ar lais y disgybl. 
   Nodaf fod lluniadaeth ac yn y cyd-destun hwn, lluniadaeth gymdeithasol yn label a ddefnyddir i gategoreiddio llawer o’r damcaniaethau. Yn y damcaniaethau hyn, mae’r dysgwr yn chwarae rhan flaenllaw yn y broses o ddysgu. Cysylltwyd â damcaniaeth Vygotsky. Yn ôl y ddamcaniaeth noda Gray a Macblain (2015: 98) ‘through play children exercise their understanding of objects, develop relationships, mimic adult behaviour and adopt fantasy roles.’ Dengys hyn, heb os iddo werthfawrogi pwysigrwydd dysgu trwy chwarae.
    Adnabyddir Vyotsky yn bennaf am ‘Y Parth Datblygiad Procsimol’ (PDP) Adnabyddwyd y parth fel y gefnogaeth, dyma’r pellter rhwng yr hyn gall y plentyn wneud gyda chymorth a’r hyn gall y plentyn wneud heb gymorth. Nod yr athro yw mewnoli’r wybodaeth i gof gweithredol y plentyn, hyn drwy strategaethau dysgu, defnydd pwrpasol o’r amgylchedd a chefnogaeth athro neu gyfaill. Amlyga’r ddamcaniaeth bod y dysgu gorau yn digwydd trwy gydweithio, nodir bod hyn yn caniatáu i ddysgwyr uwch ei deallusrwydd gynorthwyo eraill drwy fewnoli syniadau a sgiliau newydd (Gray a Macblain, 2015).
    Amlyga Roosevelt (2008) mai prif nod y ddamcaniaeth hon yw gosod tasgau grŵp, rhai yn gorfodi’r sgil o ddatrys problemau a rhai yn ddadansoddol. Dylid sicrhau bod y gwaith ar lefel ychydig yn uwch na’r gwaith arferol, annibynnol. Anoga Vyogotsky iddynt gydweithio a dysgu wrth ei gilydd, gyda’r bwriad byddant hwy’n gallu cwblhau’r dasg ar liwt ei hunain y tro nesaf. Yn sgil hyn, mae Parth Datblygiad Procsimol y dysgwyr yn codi ar gyfer y dasg benodol hon. Fodd bynnag wrth weithredu cyhoedda Gray a Macblain (2015: 100) bod yn rhaid dwyn i gof, ‘children are individuals with different levels of potential.’ 
   Wrth adfyfyrio’n ôl at chwarae rôl y feddygfa, roedd y plant yn defnyddio’r gefnogaeth a dderbyniwyd ac a fewnolwyd yn y cof gweithredol o fewn y chwarae. Roeddent yn cofio’n ôl at gân yr organau ac yn cydweithio er mwyn defnyddio’r iaith gywir. Trwy’r lluniadaeth gymdeithasol hwn roedd PDP y plant yn codi ar gyfer y dasg hon. Fodd bynnag, yng nghyd-destun y ddamcaniaeth hon, er mwyn gwella arfer fy hun, buaswn yn gosod heriau o fewn yr ardal chwarae rôl, hyn er mwyn herio’r dysgwyr yn uwch na’i gallu ac felly’n annog trafodaeth a chydweithio er mwyn codi PDP y plant. Heriau megis, pecyn cwestiynau perthnasol neu heriau mathemategol yn seiliedig ar amser a thymheredd, neu daflen apwyntiadau, sy’n ennyn sgiliau iaith a rhifedd. Rhain oll yn adnoddau sydd hefyd yn herio’r plant ac yn ei cynorthwyo i gyrraedd deilliant 6.
   Atgyfnerthwyd syniadau Vygotsky yn namcaniaeth Piaget. Cred y ddau fod gwerth pwysig i luniadaeth gymdeithasol, er mwyn annog trosglwyddiad gwybodaeth o gyfaill deallus i gyfaill llai profiadol. Cyfeira Gray a Macblain (2015) at y pedwar cyfnod sydd gan Piaget i’r broses o ddatblygu sgiliau gwybyddol. Ni ellir hepgor unrhyw gyfnod na chwaith dychwelyd i’r cyfnod blaenorol. Yng nghyd-destun dysgu trwy chwarae, yr ail gyfnod sydd o bwys, sef y cyfnod cynweithredol. Plant 2-7 oed sy’n cael ei chategreiddio yn y cyfnod hwn. Sylweddolodd Piaget drwy arsylwi fod y plant yn dangos diddordeb mawr mewn chwarae dychmygol, soniwyd am rhai yn chwarae rôl rhiant ac yn mynd i siopa, tra bod eraill yn chwarae rôl y doctor yn edrych ar ôl y claf. 
   Fodd bynnag, cyflwyna damcaniaeth Montessori syniadau gwahanol. Sylwodd Lillard (2013) bod addysg Montessori yn dangos pedwar elfen sy’n pellhau’r ddamcaniaeth rhag y weithred o chwarae rôl. Yn gyntaf, dangoswyd bod mwy o ddyfnder i adnoddau Montessori. Yn ystod sesiwn chwarae dychmygol gellir defnyddio blociau pren neu phlastig i adeiladu. Serch hynny, byddai Montessori yn troi at ei dri set o flociau a ddefnyddiodd i egluro’r cysyniad o ddimensiwn. Roedd pob set yn cynnwys deg bloc er mwyn cynrychioli’r system ddegol a phob set yn cynrychioli’r 3 dimensiwn gwahanol. Byddai’r plant felly yn cyflwyno dilyniant i’w chwarae.
   Noda Lillard (2013) bod yna derfyniadau wrth chwarae rôl, ond mae’r cyfyngiadau yn dysgu Montessori yn llawer mwy dwys. Nid yw’r plant yn cael chwarae gydag adnodd sydd heb gael ei gyflwyno iddynt yn flaenorol. Cred Montessori fod hyn yn gorfodi hunanddisgyblaeth. Yn drydydd, nid chwarae yw’r term a ddefnyddiwyd, yn hytrach cyfeirio at y gweithgareddau fel gwaith a wna’r ddamcaniaeth. Nid yw’r ddamcaniaeth yn gweld gwerth i chwarae dychmygol, defnyddiodd Lillard (2013) mop fel enghraifft, dywedwyd os yw’r plant yn chwarae gyda’r map, dylid mopio’r llawr. 
   Wrth adfyfyrio’n ôl, cytunaf gyda Vygotsky a Piaget, bod yr elfen o chwarae dychmygol, gymdeithasol yn hanfodol ar gyfer y dysgu, llais y plentyn sy’n flaenllaw i unrhyw ddysgu ac fe ddylai’r plant gael y rhyddid i ddewis pa bynnag adnodd y mynnent yn ei amser chwarae. Pwysleisiaf mai dyma’r ddadl sy’n dal ei thir, gan fod yna fwy o dystiolaeth yn ei chefnogi. Cytuna Huizinga (2000) fod yna gyfyngiadau i chwarae rôl ond y cyfyngiadau hyn sy’n sicrhau bod gwaith a chwarae yn uno’n un.
   Sonia Colette Gray a Sean MacBlain (2015) am agwedd arall o theori Montessori. Pwysleisiwyd yr angen sydd i athrawon ffocysu ar yr amgylchedd wrth gynllunio’n feddylgar a phwrpasol. Cyfeiria’r ddamcaniaeth at adnoddau maint addas o fewn yr amgylchedd, ‘she took the initiative of designing the furniture within her Children’s House so that it was of a suitable size for the children.’ (Gray and Macblain, 2015: 40) Nodaf fod y syniadaeth yma i’w weld yn y feddygfa, y sied, y ddesg a’r gwisgoedd oll o faint addas. Yn sgil hyn, llwydda’r plant gymryd cyfrifoldeb o’i dysgu, sef rhan hanfodol o’r ddamcaniaeth. Nodaf fod hyn hefyd yn cyfateb i egwyddorion y Cyfnod Sylfaen, wrth ennyn disgyblion annibynnol (APADGOS, 2008).
   Atgyfnerthwyd syniadaeth debyg gan Barbara Rogoff. Sonia Sandra Smidt (2011) mai chwarae heb bresenoldeb oedolyn oedd prif ffocws Rogoff. Dangoswyd bod ymyrraeth oedolyn yn newid naws, ymddygiad a chreadigrwydd y plant. Dywed fod gan y plentyn yr hawl i reoli cyfeiriad ei chwarae, a thrwy hyn maent yn datblygu’n gymdeithasol ac yn greadigol ac yn datblygu dealltwriaeth emosiynol tuag at ei gilydd a thuag at y byd o’i cwmpas.
    Fodd bynnag, cyfeiria Zahirun Sayeed ac Ellen Guerin (2000) at syniadaeth Smilansky a Vygotsky sydd o’r farn dylai’r oedolyn fod yn rhan o’r chwarae. Yn ôl ei damcaniaethau hwy mae gan yr oedolyn rôl o fewn y chwarae, boed hynny i fodeli’r chwarae rôl, i drochi iaith, i gyfeirio at wybodaeth flaenorol er mwyn symud y chwarae ymlaen neu i annog defnydd o’r dychymyg. Atgyfnerthir y farn hon yn nogfen Rumbold  ‘Starting with Quality’ (DES, 1990). Cyfeiria Rumbold at chwarae fel elfen hanfodol o daith ddysgu’r plentyn, taith rhwng y plentyn a’r oedolyn. Soniwyd y dylai’r oedolyn ymyrryd pan fo’r angen, mewn ffordd gadarnhaol a deallus ac yn arsylwi ar y chwarae fel modd o asesu. 
   Wrth adfyfyrio’n ôl ar chwarae rôl y feddygfa yng ngoleuni’r damcaniaethau hon, roedd yna gynorthwyydd ar gael, gellir awgrymu iddi hi grwydro i’r ardal allanol er mwyn arsylwi ar y chwarae, byddai hyn felly yn dilyn dull asesu dogfen Rumbold (1990) ac yn fodd da o dracio’r plant. Wrth feddwl i’r dyfodol felly, byddaf yn sicrhau bod yna oedolyn yn asesu’r chwarae yn rheolaidd ac yn barod i ymyrryd os fydd angen, byddaf hefyd yn sicrhau bod ffeil dystiolaeth o’r chwarae yn cael ei gadw, gan fod y damcaniaethau hyn oll yn dangos pwysigrwydd dysgu trwy chwarae i ddatblygiad plentyn.
  
 Rhan 3: Adfyfyrio ac Arloesi 
  Bwriadaf ddefnyddio’r hyn a welais yn ystod yr arsylwad ynghyd â’r damcaniaethau dysgu i greu’r amgylchedd dysgu delfrydol. Gwelir hyn yn fy mhoster ar gyfer ystafell ddosbarth blwyddyn 1. Cyfeiria McLean (2009) at bwysigrwydd yr amgylchedd ddysgu. Nodwyd bod dyletswydd ar yr athrawes/athro i ddarparu dosbarth sy’n ysgogi ac yn ennyn brwdfrydedd y plant gan fod yr amgylchedd yn un o’r ffactorau allanol sy’n gallu dylanwadu ar ymrwymiad a pharodrwydd y plentyn i ddysgu. 
    Dywed athroniaeth Reggio Emilia, bod yr amgylchedd dysgu yn cael ei ystyried fel ‘y trydydd athro’. Mae’r athrawon sy’n dilyn yr athroniaeth hon yn sicrhau bod cynllun yr ystafell ddosbarth yn gwahodd tasgau annibynnol, tasgau grŵp, rhyddid i weithio tu fewn a thu allan a chorneli sy’n ysgogi creadigrwydd (Child discovery center, dyddiad anhysbys).  
  Cynlluniais y dosbarth delfrydol wrth gadw’r athroniaeth hon mewn cof.  Llais y plentyn sy’n ganolog i’r dosbarth. Pwysleisia Clark (2010) am yr angen i adael y plant gyfrannu at gynllunio’r amgylchedd dysgu. Dywed fod plant y Cyfnod Sylfaen yn dueddol o ddewis y lliwiau llachar a phatrymog. Fodd bynnag, cyhoedda Brubaker (1998) bod gwaith ymchwil yn tystio mai lliwiau tawel sy’n sicrhau canolbwyntio yn y dosbarth. 
     Yn ôl Siencyn (2010) wrth wrando ar lais y plentyn fe ddewch i adnabod eich plant, hyn felly yn ein caniatáu i gynllunio’r ddarpariaeth yn bwrpasol, gan sicrhau ein bod yn cynnwys agweddau sydd o ddiddordeb i’r plant. Yn ôl Siencyn (2010) dyma ffordd effeithiol o ennyn eu chwilfrydedd i ddysgu. Neilltuais gornel teimladau er mwyn atgyfnerthu pwysigrwydd llais yr unigolyn. Yn y bore, wrth gyrraedd y dosbarth byddai’r plant yn mynd i’r cornel ac yn gosod peg ar y gwyneb sy’n cyfateb i’w teimladau. Nodaf fod hyn yn blaenoriaethu lles y plentyn. Profwyd bod amgylchedd bositif lle mae lles y plentyn yn ganolog i’r dysgu yn annog ymdeimlad o berthyn (Bucholz a Sheffler, 2009). 
        Cynlluniais fod arddangosfa’r cornel teimladau yn ffocysu ar fapiau meddwl y plant, hyn yn efelychu llais y plentyn wrth iddynt benderfynu beth hoffent ddysgu a’r sgiliau maent yn dymuno gwella. Byddai pob plentyn yn derbyn targedau mewn dull creadigol, targed ar bob bys, gyda’r nod o gyflawni hyn ar dri achlysur gwahanol yna cofnodir y dyddiadau. Nodwyd bod y targedau wedi eu lleoli ar y bwrdd arddangos oherwydd bod angen ail ymweld â nhw’n  gyson er mwyn iddynt gael eu cyflawni’n effeithiol (Burnett a Myers, 2004).
   Rhannais fy nosbarth yn gorneli, rhain yn cyd-fynd gyda’r 6 maes dysgu er mwyn hybu’r dysgu, ac ennyn brwdfrydedd. Trefnais gornel darllen, cornel ysgrifennu, cornel rhif, cornel darganfod a chornel cyfrifiaduron. Mae’r amgylchedd dysgu hwn yn cyfateb ag egwyddor y Cyfnod Sylfaen wrth ysgogi sgiliau annibyniaeth a’r chwilfrydedd i ddarganfod. Mae Fframwaith y Cyfnod Sylfaen (2008)  hefyd yn pwysleisio’r angen i ddefnyddio’r gofod allanol. Yn ôl Estyn (2015) mae’r enghreifftiau gorau o ddysgu ac addysgu yn digwydd yn yr awyr agored, bydd y cyfleoedd hyn yn gosod heriau creadigol, ieithyddol, mathemategol a chorfforol i’r plant. 
   Nodwyd bod iaith, llythrennedd a chyfathrebu yn elfennau hanfodol yn nhaith dysgu’r plant (APADGOS, 2008). Hyrwyddais yr egwyddor hon yn fy mhoster yn y cornel darllen. Cynlluniais yr ardal i fod yn lliwgar ac yn ddeniadol er mwyn ennyn diddordeb a chwant darllen. Bydd amrywiaeth o lyfrau sy’n cyfateb â’r thema ar gael ar gyfer y plant er mwyn sicrhau bod rhywbeth ar ddant pawb, fodd bynnag yn dilyn adroddiad Estyn (2017) cynhelir sesiynau darllen na fydd yn cyfyngu i thema, gan fod glynu yn ormodol yn gallu niweidio cynnydd y plant. Rhoddais glustogau a charthen yno er mwyn creu naws cartrefol a chyfforddus yn ogystal â chasgliad o glustffonau wrth ffocysu ar sgiliau gwrando. Noda Cwricwlwm Cymru (2015) y dylai pob plentyn gael yr hawl i brofi defnydd helaeth o iaith a chyfle i’w ddatblygu drwy ddefnydd eang o adnoddau, gan gynnwys y ddarpariaeth barhaus, megis y cornel darllen. 
  Cynlluniais fod y cornel ysgrifennu yn un sy’n ysbrydoli ac yn annog y dychymyg. Cyhoeddwyd syniadaeth gan Ron Ritchhart (2015) fod yr amgylchedd dysgu yn dylanwadu ar ymddygiad y plant, ei perfformiad, ei parodrwydd i ryngweithio a’i chwilfrydedd i ddysgu, gall yr amgylchedd felly, naill a’i annog neu atal y weithred o feddwl a darganfod. Gosodais eirfa eang, agoriadau i frawddegau, rhestrau o idiomau, cymariaethau ac ansoddeiriau, testunau amrywiol ac atalnodi pwrpasol yn y cornel ysgrifennu. Dilynwyd cynllun Pie Corbett gan ddosbarth blwyddyn 1, a threfnwyd arddangosfa i glodfori ac arddangos syniadau’r plant yn y cornel hwn. Dengys dull Pie Corbett (2009) bod y dull o adrodd storiau droeon ar y cof yn fodd o fewnoli iaith a strwythuro brawddegau yn ogystal â chreu banc o syniadau iddynt gael eu hailddefnyddio yn ei gwaith ysgrifennu. Cefnogwyd y dysgu gan yr amryw adnoddau hyn er mwyn cynorthwyyo pob disgybl i gyrraedd ei llawn potensial. 
   Cynlluniais y cornel Mathemateg yn dilyn gofynion Cwricwlwm Mathemategol y Cyfnod Sylfaen. Dywed fod gan bob plentyn yr hawl i brofi Mathemateg mewn amgylchedd cyfoethog ei hadnoddau sy’n caniatáu iddynt ddarganfod a datblygu iaith a chysyniadau mathemategol (APADGOS, 2008). Gosodais amryw adnoddau yn y cornel, numicon, llinell rhif, blociau, sgwâr 100 a chloc hyn er mwyn annog y plant i ddatblygu syniadau mewn gwahanol ffyrdd. Wrth adfyfyrio’n ôl i’r gwaith pontio, hawdd gweld bod disgyblion yn ymgartrefu wrth ddefnyddio gwahanol ddulliau o gyfrifo. Fodd bynnag, yn ôl adroddiad Estyn (2017) trin data yw’r llinyn gwan, dywed nad yw plant yn medru dehongli a dethol data yn ddigonol. Yn sgil hyn, gosodwyd heriau a thasgau i annog yr agwedd hon o fathemateg a chreu dysgwyr uchelgeisiol a galluog (Donaldson 2017). 
     Fodd bynnag, nid yn y cornel Mathemateg yn unig a ddefnyddiwyd yr heriau, dengys adroddiad Estyn (2015) nad yw ysgolion yn herio plant mwy abl yn ddigonol. 
 Yn y dosbarth arsylwi gosodwyd heriau ym mhob cornel a dilynwyd yr un patrwm yn y poster. Atgyfnerthwyd llais y disgybl wrth adael i’r plant benderfynu ar heriau’r dosbarth. Gosodwyd llun y plentyn wrth ochr yr her, pwysleisia hyn fod y plant yn perchnogi’r dysgu. Y dysgwyr llwyddiannus yw’r unigolion sy’n gyfrifol am ei dysgu, yn gallu newid y dysgu pan fo’r angen ( Mentis et al..., 2008).
    Fe ddewisais gynnwys cornel darganfod yn y dosbarth, cynlluniais fod adnoddau’r cornel yn amrywio yn wythnosol, hyn yn cyfateb i beth hoffai’r plant ddarganfod ac ymchwilio, dyma un o’r agweddau fydd ar fapiau meddwl y dysgwyr yn y cornel teimladau. Darparwyd geirfa, cwestiynau ac ansoddeiriau perthnasol ar yr arddangosfa er mwyn trochi iaith, megis garw, llyfn, suddo, arnofio, solid a hylif. Mae’r gwaith ymchwilio a darganfod yn dyst o gyfranwyr medrus a chreadigol sef ail ddiben Donalson (2015). Bwriad y cornel darganfod yw ennyn diddordeb a chwilfrydedd, oherwydd heb y diddordeb nid oes awydd gan y plant i lwyddo (Donaldson, 2015).
   Cyfeiriwyd bod dysgu yn yr awyr agored yn ddyfnach o lawer na chwblhau tasgau dosbarth yn yr awyr agored (APADGOS, 2009). Gosodais amryw ddarpariaeth yn y gofod allanol, offer adeiladu mawr, twba tywod, twba dwr, gardd, darnau niwmicon mawr, bwrdd du, sialc a sied chwarae rôl. Cyfeiria Sally Schweizer (2009) at eiriau McMillian (1914) ‘The best classroom and the richest cupboard is roofed only by the sky’. Rhoddwyd gyfleoedd i’r plant weithio’n rhydd ac yn annibynnol wrth ddarganfod ac ymchwilio. Fodd bynnag, ni ellir rhagweld y tywydd, cyfeiria Ros Garrick (2009) at syniadaeth Edgington (2002) sy’n datgan dylid sicrhau casgliad o ddillad addas ar gyfer amryw dywydd er mwyn sicrhau nad yw hyn yn amharu ar gyfleoedd dysgu’r plant. 
   Sonia Gray a Macblain (2015) am ddamcaniaeth Montessori lle defnyddiwyd darpariaeth real yn hytrach na deunydd plastig. Defnyddiais y syniadaeth yma yn yr ardal allanol, megis yn y sied chwarae rôl, defnyddiwyd olwynion go iawn yn hytrach na na rhai plastig a chynlluniwyd gardd iddynt dyfu blodau a llysiau. Datblyga’r plant felly ddealltwriaeth o’r byd o’u cwmpas trwy’r ddarpariaeth naturiol, egwyddorion sy’n cefnogi’r Cwricwlwm Dyfodol Llwyddiannus Donaldson (2017).
     Gosodais ardal cyfrifiaduron yng nghornel gefn y dosbarth a bwrdd gwyn rhyngweithiol ym mlaen y dosbarth er mwyn hybu cymhwysedd digidol. Cyfeiria Fframwaith y Cyfnod Sylfaen (APADGOS, 2009) at y ffaith ei fod yn hanfodol i’r cymhwysedd hwn ynghyd â llythrennedd a rhifedd gael eu cyflwyno yn drawsgwricwlaidd.  


Casgliad
   Wrth ddod at gasgliad adfyfyriaf ar fy mhrofiad yn yr ysgol ynghyd â’r damcaniaethau dysgu. Hyderaf fy mod yn gwerthfawrogi pwysigrwydd dysgu trwy chwarae. Bwriadaf ddefnyddio’r hyn a welais ac a ddysgais i wella fy arfer ar gyfer y dyfodol. Ystyriaf y gwahanol ddamcaniaethau ac fe ddysgaf wrth bob yr un. Gobeithiaf ddilyn syniadaeth Vygotsky a Piaget wrth sylweddoli pwysigrwydd yr elfen gymdeithasol. Fodd bynnag er nad wyf yn gytûn â phwynt Barbara Rogoff bod presenoldeb oedolyn yn ymyrryd ar naws y chwarae, fe werthfawrogaf ei dadl ac wrthi gallaf wella arfer fy hun. Buaswn  yn hybu lluniadaeth gymdeithasol ond yn sicrhau bod oedolyn ar gael i gadw llygaid ar ddatblygiad y dysgu.
   Defnyddiais y profiad yn yr ysgol a’r wybodaeth o’r damcaniaethau i greu fy nosbarth dysgu delfrydol. Wrth ddod at gasgliad teimlaf fod yr amgylchedd dosbarth yn ffactor allweddol, yn hybu’r dysgu a lles. Teimlaf mai llais y plentyn ddylai fod yn ganolog i’r dysgu a llwyddir i wneud hyn mewn amryw o wahanol ffyrdd ar fy mhoster. Sylweddolaf fod angen amgylchedd sy’n herio’r plant ac yn ei galluogi i ateb 4 diben Donaldson (2017).

